GLOBAL รูด 6% หลัง “บล.ภัทร” แนะ “ขาย” หั่นเป้าเหลือ 21.60 บ.
GLOBAL รูดเกือบ 6% “บล.ภัทร” แนะนำ “ขาย” หั่นเป้าเหลือ 21.60 บ. ชี้เงินเฟ้อฉุดกำลังซื้อหาย ปรับประมาณการกำไรลง 2-9% ตั้งแต่ปี 2565 เป็นต้นไป
GLOBAL รูดเกือบ 6% “บล.ภัทร” แนะนำ “ขาย” หั่นเป้าเหลือ 21.60 บ. ชี้เงินเฟ้อฉุดกำลังซื้อหาย ปรับประมาณการกำไรลง 2-9% ตั้งแต่ปี 2565 เป็นต้นไป
15 มิ.ย. 2565

ผู้สื่อข่าวรายงานว่า ราคาหุ้น บริษัท สยามโกลบอลเฮ้าส์ จำกัด (มหาชน) หรือ GLOBAL ณ เวลา 15:04 น. อยู่ที่ระดับ 19.80 บาท ลบ 1.20 บาท หรือ 5.71% สูงสุดที่ระดับ 20.70 บาท ต่ำสุดที่ระดับ 19.50 บาท ด้วยมูลค่าการซื้อขาย 525.63 ล้านบาท

ด้าน บล.ภัทร ระบุในบทวิเคราะห์ ปรับลดคำแนะนำเป็น “ขาย” พร้อมลดราคาเป้าหมายเหลือ 21.60 บาท จากความกังวลในเรื่องของการดำเนินงานของบริษัท ทั้งในส่วนของยอดขาย และมาร์จิ้นที่มีแนวโน้มชะลอตัวลงในช่วงครึ่งหลังของปีนี้จนถึงปีหน้า จากการบริโภคที่ลดลงตามการปรับขึ้นของอัตราเงินเฟ้อที่ทำให้ค่าครองชีพปรับตัวสูงขึ้น ส่งผลให้ฝ่ายวิจัยปรับประมาณการกำไรลง 2-9% ตั้งแต่ปี 2565 เป็นต้นไป โดยคาดกำไรปี 2565-66 ที่ 3,700 และ 3,900 ล้านบาท (+11% และ +6% จากปีก่อน ตามลำดับ) ซึ่งต่ำกว่าคอนเซนซัสของปี 2566 อยู่ 5%
ทั้งนี้ ราคาหุ้น GLOBAL ปรับตัวขึ้นสูงกว่าตลาดในปีนี้จากมาร์จิ้นที่ขยายตัวสูง อย่างไรก็ตามมองว่าการเติบโตของยอดขายจากสาขาเดิม (SSSG) จะชะลอลง และทำให้การขยายตัวของมาร์จิ้นแคบลง โดยปรับลดคาดการณ์ SSSG ลงจาก 5-6% เหลือ 3-4% และปรับลดคาดการณ์มาร์จิ้นระยะยาวลง 5-10bp โดยมองว่าการบริโภคในต่างจังหวัดจะชะลอตัวลง (เนื่องจาก GLOBAL มีความเสี่ยงสูงที่สุดในด้านสาขาที่อยู่นอกกรุงเทพ) ซึ่งอาจเป็นจุดเปลี่ยนของราคาหุ้น
อย่างไรก็ตาม เชื่อว่าท่ามกลางเงินเฟ้อที่สูง ทำให้ความสามารถในการซื้อลดลง และทำให้ผู้บริโภคขยับลงไปซื้อสินค้ากลุ่มที่ราคาถูกลง หรือตัดรายการการใช้จ่ายที่ไม่จำเป็นออก ซึ่งรวมถึงการตกแต่งบ้านที่มีราคาค่อนข้างสูงเมื่อเทียบกับสินค้าขายปลีกอื่นๆ
พร้อมกันนี้ คาดว่า SSSG เดือนพ.ค.จะอ่อนลงจากเดือนก่อนจากการเติบโตในเดือนเมษายนที่ 7% เป็นตัวเลขติดลบอ่อนๆ หน่วยเดียว และจะทำให้ SSSG ในไตรมาสนี้กลับมาอยู่ในแนบราบ (flat) ซึ่งมาร์จิ้นจากไตรมาสก่อนจะไม่มีการเติบโตด้วยเช่นกันโดยอยู่ที่ 26% และถ้ายังเป็นเช่นนี้ต่อไปทั้งไตรมาส และคาดว่ากำไรไตรมาส 2/65 จะอยู่ที่ 1,100 ล้านบาท (+7% จากปีก่อน)